b'\n_START_ARTICLE_\nPravi pelin\n_START_SECTION_\nOpis\n_START_PARAGRAPH_\nPravi pelin je trajnica, ki zraste od 60 do 120 cm visoko in ima pahlja\xc4\x8daste srebrnkasto zelene liste. Spodnji listi so dolgopecljati, dva do trikrat pernato deljeni in so lahko dolgi do 25\xc2\xa0cm. Stebelni listi so kraj\xc5\xa1i in nasajeni na kraj\xc5\xa1e peclje. Dolgi so le med 5 in 10 cm ter manj izrazito nazob\xc4\x8dani. Proti vrhu rastline so listi brez peclja in niso nazob\xc4\x8dani. Rastlina cveti zgodaj spomladi, cvetovi pa so rumeni. Podoben je navadnemu pelinu, le da je od njega nekoliko ni\xc5\xbeji in ima bolj rumenkaste cvetove.\n_START_SECTION_\nZdravilne lastnosti\n_START_PARAGRAPH_\nPelin se je v ljudskem zdravilstvu zaradi svojih gren\xc4\x8din \xc5\xbee od nekdaj uporabljal za spodbujanje apetita, poleg tega pa tudi pri slabi prebavi, bole\xc4\x8dinah v \xc5\xbeelodcu, za zdravljenje vnetij prebavnega trakta in laj\xc5\xa1anje menstrualnih te\xc5\xbeav. Pomagal naj bi tudi pri slabokrvnosti, vro\xc4\x8dini in oku\xc5\xbebah, pa tudi za odstranjevanje \xc4\x8drevesnih zajedavcev. Zunanje so se pripravki iz pelina uporabljali za zdravljenje ran, ko\xc5\xbenih razjed in mozoljavosti, pa tudi za laj\xc5\xa1anje pikov raznih insektov.\n_START_SECTION_\nStrupene lastnosti\n_START_PARAGRAPH_\nPelin vsebuje toksin tujon, ki v prevelikih koli\xc4\x8dinah in v dalj\xc5\xa1em obdobju lahko privede do bruhanja, trebu\xc5\xa1nih kr\xc4\x8dev, glavobolov, omoti\xc4\x8dnosti in motenj centralnega \xc5\xbeiv\xc4\x8dnega sistema, zaradi \xc4\x8desar se uporaba te rastline odsvetuje nose\xc4\x8dnicam in doje\xc4\x8dim materam.'